লতা ঠাকুর

লতা ঠাকুর (২১ আগস্ট ১৯৪১ - ১৪ ডিসেম্বর ১৯৭৬) একজন ভারতীয় রাজনীতিবিদ ছিলেন। তিনি ১৯৭২ সালের হিমাচল প্রদেশ বিধানসভায় লাহুল ও স্পিতি বিধানসভা কেন্দ্রের বিধায়ক ছিলেন। তিনি ভারতীয় জাতীয় কংগ্রেসের সদস্য ছিলেন। লতা ঠাকুর ছিলেন লাহুল ও স্পিতি থেকে নির্বাচিত প্রথম মহিলা বিধায়ক এবং সমগ্র হিমাচল প্রদেশের প্রথম মহিলা তফসিলি উপজাতির বিধায়ক।

 রাজনৈতিক জীবন 
লতা ঠাকুর একজন তফসিলি উপজাতি প্রার্থী ছিলেন এবং ১৯৭২ সালে লাহুল ও স্পিতি থেকে বিধানসভা আসনে লোকরাজ পার্টির ঠাকুর দেবী সিংয়ের বিরুদ্ধে জয়লাভ করেন।

লতা ঠাকুরের অনুরোধে, প্রধানমন্ত্রী ইন্দিরা গান্ধী ১৯৭২ সালের জুন মাসে লাহুল ও স্পিতি উপত্যকা পরিদর্শন করেন। ১৯৭৪ সালের জুন মাসে ইন্দিরা আবার স্পিতি সফর করেন, যদিও এবার কেবল ইন্দো-তিব্বত সীমান্তের কাছে সুমডোতে। তবুও এই সফর কংগ্রেস এবং লতা ঠাকুরের অবস্থানকে আরও শক্তিশালী করে। লতা ঠাকুর শীতের জন্য প্রত্যন্ত স্পিতি উপত্যকার সমস্ত স্থানীয়দের জন্য ভর্তুকি মূল্যে এবং পরিবহন চার্জ ছাড়াই জ্বালানি কাঠ সরবরাহের ব্যবস্থা করেছিলেন।

পাশাপাশি, লতা ঠাকুর হিমাচল প্রদেশ যুব কংগ্রেস কমিটির সভাপতি হিসেবে দায়িত্ব পালন করেছিলেন। যুব কংগ্রেসের আহ্বায়ক হিসেবে, তিনি যুক্তি দিয়েছিলেন যে উন্নয়নমূলক প্রকল্পের পরিকল্পনা প্রণয়নে যুবসমাজকে অন্তর্ভুক্ত করা উচিত। তিনি মানালিতে হিমালয়ান বৌদ্ধ সমাজের সভাপতি হিসেবেও দায়িত্ব পালন করেছিলেন। যশবন্ত সিং পারমারের বই পলিঅ্যাণ্ড্রি ইন দ্য হিমালয়-এর সমালোচনা করে লতা ঠাকুর এবং বিদ্যা স্টোকস দাবি করেছিলেন যে বইটি রাজ্যের মহিলাদের ওপর নেতিবাচক প্রভাব ফেলতে পারে এবং পারমার হিমাচলি মহিলাদের ভালোভাবে বোঝেন না।
থাম্ব|261x261পিক্সেল|লতা ঠাকুরের জন্মস্থান জেমুর, ২০২০ সালের অক্টোবরের ছবি।
২০২০ সালের অক্টোবরে অটল টানেলের উদ্বোধনের সময়, দাবি করা হয়েছিল যে রোহতাং গিরিপথের নিচে একটি টানেল তৈরির ধারণাটি শুরু করার ক্ষেত্রে লতা ঠাকুরের ভূমিকা ছিল। যাতে লাহুল উপত্যকার সঙ্গে সারা বছর সড়ক যোগাযোগের ব্যবস্থা করা যায় সেই উদ্দেশ্যে এই প্রকল্পের শুরু। দাবি করা হয়েছিল যে লতা বিধায়ক থাকাকালীন প্রধানমন্ত্রীর লাহুল ও স্পিতি জেলা সফরের সময় তিনি ইন্দিরা গান্ধীর সাথে এই প্রয়োজনীয়তার কথা বলেছিলেন এবং এই আলোচনার ফলে ঘটে যাওয়া ঘটনাগুলির ধারাবাহিকতা কয়েক দশক পরে অটল টানেলের আকারে বাস্তবায়িত হয়েছিল।

 ব্যক্তিগত জীবন 
লতা ঠাকুর লাহুল ও স্পিতি জেলার লাহুল তহসিলের জেমুর গ্রামের বাসিন্দা ছিলেন। 

 বিবাহ 
জেমুরের নিহাল চাঁদ ঠাকুরের সাথে লতা বিবাহবন্ধনে আবদ্ধ হন। নিহাল চাঁদ স্থানীয় এক সম্ভ্রান্ত পরিবার থেকে এসেছিলেন। তাঁর পূর্বপুরুষরা সপ্তদশ শতাব্দী থেকে লাহুলের কোলংয়ের উজির ছিলেন। মহাবীর চক্র সম্মান প্রাপ্ত লেফটেন্যান্ট কর্নেল কুশল চাঁদের ছোট ভাই ছিলেন তিনি। নিহাল চাঁদ ১৯৬৬ সাল পর্যন্ত পাঞ্জাব উপজাতি উপদেষ্টা পরিষদে দায়িত্ব পালন করেছিলেন, এরপর লাহুল উদীয়মান রাজ্য হিমাচল প্রদেশে একীভূত হয়েছিল। নিহাল চাঁদ হিমাচল প্রদেশ বিধানসভা আসনেও প্রতিদ্বন্দ্বিতা করেছিলেন, কিন্তু পরাজিত হন। ১৯৭৫ সালে তিনি মারা যান।  

১৯৬২ সালে লতা ঠাকুর এবং নিহাল চাঁদ ঠাকুরের একটি পুত্র সন্তান হয়, যার নাম তাঁরা রাখেন রবি ঠাকুর। বড় হওয়ার পর তিনিও একজন রাজনীতিবিদ হয়ে ওঠেন।

 মৃত্যু 
১৯৭৬ সালের ১৪ই ডিসেম্বর ৩৫ বছর বয়সে পাণ্ডোহের (মাণ্ডি জেলায়) কাছে এক গাড়ি দুর্ঘটনায় লতা ঠাকুরের মৃত্যু হয়। 

 স্মারক 
লাহুল ও স্পিতি জেলার উদয়পুর গ্রামের স্টেডিয়ামটির নামকরণ লতা ঠাকুর মেমোরিয়াল করা হয়েছে তাঁর নামে। সেখানে লতা ঠাকুর মেমোরিয়াল টি-২০ নামে একটি ক্রিকেট প্রতিযোগিতা অনুষ্ঠিত হয়। 

 তথ্যসূত্র 

বিষয়শ্রেণী:হিমাচল প্রদেশ বিধানসভার নারী সদস্য
বিষয়শ্রেণী:ভারতে সড়ক দুর্ঘটনায় মৃত্যু
বিষয়শ্রেণী:২০শ শতাব্দীর ভারতীয় নারী রাজনীতিবিদ
বিষয়শ্রেণী:১৯৭৬-এ মৃত্যু
বিষয়শ্রেণী:১৯৪১-এ জন্ম
বিষয়শ্রেণী:হিমাচল প্রদেশ বিধানসভার সদস্য ১৯৭২-১৯৭৭
বিষয়শ্রেণী:লাহুল এবং স্পিতি জেলার ব্যক্তি